เชียร์รายย่อยขาย‘PA’7บาท
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — ที่ปรึกษาการเงินอิสระ PA เชียร์รายย่อยขายหุ้นคืน GMW เชื่อราคาขาย 7 บาทต่อหุ้นเหมาะสม 
นายประเสริฐ ภัทรดิลก กรรมการผู้อำนวยการ บริษัท แอดไวเซอรี่ พลัส ที่ปรึกษาทางการเงินอิสระในการให้ความเห็นต่อผู้ถือหุ้นรายย่อยเกี่ยวกับคำเสนอซื้อหลักทรัพย์ของบริษัท แปซิฟิค แอสเซ็ทส์ (PA) มีความเห็นว่า ราคาเสนอซื้อ 7 บาทต่อหุ้น เป็นราคาที่เหมาะสมและยุติธรรม เนื่องจากเป็นราคาที่สูงกว่าราคาที่เหมาะสมที่ประเมินโดยที่ปรึกษาทางการเงินอิสระ โดยวิธีปรับปรุงมูลค่าตามบัญชีที่มีมูลค่าอยู่ระหว่าง 5.036.51 บาทต่อหุ้น ซึ่งผู้ถือหุ้นเห็นควรตอบรับคำเสนอซื้อหลักทรัพย์ครั้งนี้ 
ทั้งนี้ ที่ปรึกษาการเงินอิสระมีความเห็นว่าการขอเพิกถอนหุ้น PA ออกจากตลาดหลักทรัพย์มีความเหมาะสม เนื่องจากกิจการต้องการปรับโครงสร้างการทำธุรกิจใหม่ตามข้อเสนอของ GMW เวนเจอร์ ซึ่งเป็นผู้ถือหุ้นใหญ่ของกิจการ และเป็นผู้ทำคำเสนอซื้อ โดยจำหน่ายสินทรัพย์ที่มีอยู่ของกิจการออกไป ส่งผลกระทบต่อการดำเนินงานของกิจการและผู้ถือหุ้น 
นอกจากนี้ กิจการจะมีสถานะที่มีสินทรัพย์ทั้งหมดหรือเกือบทั้งหมดในรูปเงินสด (Cash Company) ถ้ากิจการไม่สามารถหาธุรกิจใหม่ได้ภายใน 9 เดือน หุ้นอาจถูกเพิกถอนจากตลาดหลักทรัพย์ได้ 
“การปรับโครงสร้างดำเนินธุรกิจโดยขายสินทรัพย์ที่มีอยู่ของกิจการออกไป และนำเงินที่ได้ไปลงทุนธุรกิจอื่นที่ไม่มีความชัดเจนและยังมีความไม่แน่นอนสูง จึงต้องการเพิกถอนหุ้นออกจากตลาด หากหุ้นไม่ได้อยู่ในตลาด ผู้ถือหุ้นรายย่อยที่ยังถือหุ้นต่อจะได้รับผลกระทบ เช่น สภาพคล่องการซื้อขาย ผลตอบแทนการลงทุน สิทธิประโยชน์ด้านภาษี หรือการได้รับข้อมูลข่าวสาร 
สำหรับผู้ถือหุ้นที่ปฏิเสธคำเสนอซื้อ และถือหุ้น PA ต่อไป ยังมีสิทธิต่างๆ เช่น การได้รับเงินปันผลหากกิจการมีกำไร หรือการเข้าร่วมประชุม ซึ่ง ณ วันที่ 31 มี.ค. 2553 กิจการมีขาดทุนสะสมทั้งสิ้น 585.89 ล้านบาท จึงไม่สามารถจ่ายเงินปันผลได้
นอกจากนี้ คณะกรรมการของ PA มีความเห็นที่สอดคล้องกันว่า ราคาเสนอซื้อหุ้นสามัญ 7 บาทต่อหุ้น เป็นราคาที่เหมาะสม เนื่องจากเป็นราคาที่สูงกว่าราคาที่เหมาะสม และเป็นราคาที่สูงกว่าราคาประเมินของที่ปรึกษาทางการเงินอิสระ